กรุงเทพมั่นใจ ธุรกิจจีนยังดี แม้ทีพีพีชะลอ
ธนาคารกรุงเทพมั่นใจธุรกิจต่างประเทศปี 2560 เติบโตต่อเนื่อง ได้นโยบายจีนและไต้หวันหนุน
29 ต.ค. 2565

ธนาคารกรุงเทพมั่นใจธุรกิจต่างประเทศปี 2560 เติบโตต่อเนื่อง ได้นโยบายจีนและไต้หวันหนุน
นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ เปิดเผยว่า แผนธุรกิจต่างประเทศของธนาคารในปี 2560 จะเติบโตในทุกเครือข่ายเอเชียอย่างต่อเนื่องภายใต้ความระมัดระวัง เพราะสถานการณ์เศรษฐกิจโลกมีความไม่แน่นอนอยู่มาก โดยคาดว่าจะเติบโตคาดเป็นหลักเดียวในระดับสูง แต่ดีกว่าปี 2559
สำหรับกรณีที่สหรัฐชะลอความตกลงยุทธศาสตร์เศรษฐกิจเอเชีย-แปซิฟิก (ทีพีพี) ที่อาจกระทบกับจีนและเวียดนามนั้น ผู้จัดการสาขาทั้งสองประเทศมั่นใจว่าจะไม่กระทบกับแผนธุรกิจ เพราะสหรัฐจะปรับเปลี่ยนมาเป็นเจรจาทวิภาคีแทน เพราะทั้งจีนและเวียดนามเป็นคู่ค้าที่สำคัญของสหรัฐ ซึ่งสหรัฐยังต้องพึ่งพาการนำเข้าสินค้าจากสองประเทศนี้อยู่
ทั้งนี้ จีนและไต้หวันจะเป็นตัวหลักในการสนับสนุนการเติบโต เพราะต่างมีนโยบายขยายธุรกิจไปยังด้านใต้ (Go South Policy) ส่งผลดีต่อประเทศในอาเซียนรวมทั้งไทย ที่จะมีการค้าการลงทุนจากทั้งสองประเทศเพิ่มขึ้นมาก เห็นได้จากปีนี้จีนและไต้หวันขอรับการสนับสนุนการลงทุนจากประเทศอาเซียนเพิ่มอย่างเห็นได้ชัด
อย่างไรก็ตาม ตลาดที่คาดว่าจะเติบโตได้ดี คือ เมียนมา อินโดนีเซีย และเวียดนาม ขณะเดียวกันฟิลิปปินส์เป็นประเทศที่มีโอกาสเพิ่มขึ้นจากแนวโน้มเศรษฐกิจและการบริโภคขยายตัวมาก ซึ่งจากการพูดคุยกับผู้จัดการสาขาต่างประเทศต่างมั่นใจว่าจะเติบโตได้ดี ซึ่งเราได้เตือนว่าให้เป็นไปอย่างระมัดระวัง นอกจากนี้เศรษฐกิจเวียดนามมีแนวโน้มเติบโตโดดเด่นที่สุดในอาเซียนอย่างต่อเนื่อง